CELEX: C2006/086/38
Language: hu
Date: 2006-04-08 00:00:00
Title: C-98/06. sz. ügy: A Högsta Domstolen (Svédország)  2006. február 8-i  végzésével a Freeport PLC kontra Olle Arnoldsson ügyben benyújtott előzetes döntéshozatal iránti kérelem

8.4.2006   
            
            
               HU
            
            
               Az Európai Unió Hivatalos Lapja
            
            
               C 86/20
            
         A Högsta Domstolen (Svédország) 2006. február 8-i végzésével a Freeport PLC kontra Olle Arnoldsson ügyben benyújtott előzetes döntéshozatal iránti kérelem
   (C-98/06. sz. ügy)
   (2006/C 86/38)
   Az eljárás nyelve: svéd
   A Högsta Domstolen (Svédország) 2006. február 8-i végzésével, amely 2006. február 20-án érkezett a Bíróság Hivatalához, a Freeport PLC (London, Nagy Britannia) kontra Olle Arnoldsson ügyben előzetes döntéshozatal iránti kérelmet nyújtott be az Európai Közösségek Bíróságához.
   A Högsta Domstolen a következő kérdésekről kéri a Bíróság döntését:
   
               1.
            
            
               Egy részvénytársaság ellen kötelezettségvállaláson alapuló állítólagos kártérítésért indított perben a Brüsszeli Rendelet 6. cikke (1) bekezdésének alkalmazásában e kötelezettségvállalás szerződéses kártérítési felelősségnek tekintendő-e, még ha az adott időpontban kötelezettséget vállaló fél sem a társaság képviselője, sem ügynöke nem volt?
            
         
               2.
            
            
               Ha az első kérdésre adott válasz igenlő: a 6. cikk (1) bekezdésében kifejezetten rögzített feltételeken kívül előfeltétel-e a joghatóság megállapításához, hogy az eljárást nem csupán azért indították az alperes lakóhelyének bírósága előtt, hogy egy másik alperes ellen indított perben eljáró bíróság, amely egyébként ebben az ügyben joghatósággal rendelkezne, ne járjon el a jelen ügyben?
            
         
               3.
            
            
               Ha a második kérdésre adott válasz nemleges: az alperes lakóhelyének bírósága előtt indított eljárás sikerének valószínűségét egyébként figyelembe kell-e venni annak meghatározásakor, hogy fennáll-e a 6. cikk (1) bekezdésében rögzített egymásnak ellentmondó határozatok hozatalának veszélye?